**Mag. soc. Larisa Hržić, naslovna asistentica**

e-mail: larisa@ffst.hr

https://orcid.org/0000-0002-4851-1809

Larisa Hržić rođena je 1989. u Supetru. Osnovnu školu završila je u Supetru, a Ekonomsko-birotehničku srednju školu u Splitu. Na Filozofskom fakultetu u Splitu 2019. završila je diplomski sveučilišni studij sociologije i time stekla akademski naziv magistra sociologije. Upisala je 2020. god. Međunarodni združeni doktorski studij Sociologije regionalnog i lokalnog razvoja na Sveučilištu u Zadru. Za vrijeme studija bila je članica *Studentskog zbora Filozofskog fakulteta u Splitu* (ak. god. 2015./2016. te 2016./2017.), predstavnica studenata u *Vijeću Odsjeka za sociologiju* (ak. god. 2015./2016. te 2016./2017.), predstavnica studenata u *Fakultetskom vijeću Filozofskog fakulteta* u Splitu (ak. god. 2015./2016. te 2016./2017.) kao i članica *Odbora za unaprjeđenje kvalitete Filozofskog fakulteta u Splitu* (ak. god. 2015./2016. te 2016./2017.). Također, bila je *demonstratorica* na metodološkom kolegiju Kvalitativna metodologija nositeljice prof. dr. sc. Anči Leburić u ak. god. 2015./2016. Tijekom studija sudjelovala je kao koautorica u izradi znanstvene monografije *#Selfiegeneracija – sociološki pogled kroz prednju kameru*, objavljene 2019.

Bila je angažina na poslovima uređivanja i objavljivanjastudentskog časopisa *„Humanist“* kao urednica sociološkog dijela 3. i 4. broja (ak. god. 2014./2015., 2015./2016.) te kao *glavna urednica 5. broja časopisa* (ak. god. 2016./2017.). Sudjelovala je i u organizacijskom odboru *4. regionalnog studentskog simpozija društvenih i humanističkih znanosti u Splitu* 2017. godine. Angažiranost je pokazala i kroz članstvo od samih početaka u udruzi studenata sociologije *Imaginacija* te je bila predsjednica iste u razdoblju od 2017. – 2018. godine. U suradnji s Info zonom, kroz udrugu *Imaginacija*, sudjelovala je u organizaciji socioloških večeri pod nazivom *Ti i ja, građani* tijekom 2017. i 2018. godine. Tijekom studija je sudjelovala na konferenciji *Youth Speak Forum* na Ekonomskom fakultetu u Splitu 2016. god. kao panel govornica i predstavnica studentske populacije kao i na Studentskom skupu s međunarodnom suradnjom *11. dani osnovne škole Splitsko-dalmatinske županije: Prema kvalitetnoj školi: Od znanosti do učionice* 2017. godine. Bila je uključena i u dva projekta tijekom studiranja, *Utorkom u galeriji/Fast Forward* 2015. godine, čiji je cilj bio interdisciplinarno povezati studente pri realizaciji prvih izložbenih nastupa te projektu *Dalmacija kao odredište europskog grand toura u 18. i 19. stoljeću* u sklopu kojeg je sudjelovala 2016. godine u interdisciplinarnoj radionici studenata arhitekture i sociologije pod nazivom *Hipermapiranje Dioklecijanove palače: Grad u knjigama*.

Nakon diplomiranja, 2020. godine izabrana je u naslovno suradničko zvanje asistenta iz znanstvenog područja društvenih znanosti, polje sociologija na Odsjeku za sociologiju te je u ak. god. 2019./2020. bila angažirana u izvođenju seminara na kolegijima *Postmodernizam kao sociološka teorija*, te vježbi na kolegijima *Sociološka istraživačka radionica 2*, *Sociološka istraživačka radionica 4*, *Sociološka istraživačka radionica 6*. U ak. god. 2020./2021. i 2021./2022. angažirana je u izvođenju seminara na kolegijima *Uvod u znanstvenoistraživački rad, Postmodernizam kao sociološka teorija, Etički problemi u sociološkim istraživanjima,* te vježbi na kolegijima *Sociološka istraživačka radionica 1-6*. U ak. god. 2022./2023., pored spomenutih kolegija, sudjelovala je u izvođenju seminara i vježbi iz kolegija *Kulturološka istraživanja i metode* te *Kvantitativne analize u društvenim znanostima.* Od ak. god. 2023./2024. sudjeluje u izvođenju seminara na kolegijima *Uvod u znanstvenoistraživački rad, Postmodernizam kao sociološka teorija, Etički problemi u sociološkim istraživanjima, Kvantitativne analize u društvenim znanostima, Sociološke metode, Metodološki pristupi i orijentacije* te vježbi na kolegijima *Sociološka istraživačka radionica 1-6*.

Nakon završetka studija, objavila je nekoliko znanstvenih radova u koautorstvu u časopisima Medijska istraživanja, Revija za sociologiju i Školski vjesnik. Znanstveni rad Instagram: prilog sociološkim istraživanjima aktivnosti mladih na društvenim mrežama objavljen u koautorstvu u časopisu Medijska istraživanja proizašao je iz njezinog diplomskog rada. Sudjelovala je na nekoliko međunarodnih znanstvenih konferencija, kao i na *VIII. Nacionalnom kongresu Hrvatskog sociološkog društva* s izlaganjem u koautorstvu na temu *Ljubav u doba korone: sociološko istraživanje intimnih odnosa u vrijeme lockdowna* (2021. god.). Članica je *Hrvatskog sociološkog društva* te redovito sudjeluje u popularizaciji sociologije. Tako je sudjelovala na okruglom stolu splitske podružnice Hrvatskog sociološkog društva s temom *Etika u online istraživanjima* te je volontirala u organizaciji IX. Nacionalnog sociološkog kongresa Hrvatskog sociološkog društva (2023. god.).